Leer jou kind fietsry - Jou Gesin | Solidariteit WêreldJou Gesin | Solidariteit Wêreld
Tuis › Artikels › Leer jou kind fietsry
Daar is baie vrae oor hoe om jou kind te leer fietsry. En, om eerlik te wees, ons het almal al die stappe vergeet wat ons eie ouers geneem het om ons hierdie vaardigheid te leer bemeester.
Ons sou (vir ons as ouers) frustrasie en (vir ons kinders) baie pyn kon spaar as ons gewillig sou wees om ʼn bietjie advies te aanvaar. Gelukkig is daar kundiges wat die weg kan baan en sommige van ons knaende vrae kan beantwoord.
Isla Rowntree, voormalige Britse nasionale kampioenskappe se medaljehouer en stigter van die kinderfietsmaatskappy Islabikes, sê dit sal ongeveer 45 minute vir jou kind neem om te leer fietsry. Hierdie getal kan egter verskil van kind tot kind en hang af van vorige koördinasie-ontwikkeling. “Dit is belangrik dat jy wag tot by daardie punt (wanneer die kind koördinasie ontwikkel het), eerder as om dit te forseer want dit kan stresvol word,” sê sy.
Met betrekking tot ouderdom, is dit raadsaam dat jy jou kind leer fietsry tussen die ouderdomme van vier en ses. Weereens mag dit verskil, aangesien die kind gereed moet wees om te leer maar indien jy langer wag, mag dit vir hom moeilik wees.
“As jy hulle nie so ver kry om voor die ouderdom van ses fiets te ry nie, blyk hulle meer versigtig daaromtrent te word. Daar is ʼn venster wanneer dit makliker is om te leer en ek sou sê dit is tipies tussen vier en ses jaar oud,” voeg sy by. “Kinders leer deur ander na te aap, so dit is ʼn goeie idee om so ʼn bietjie voor hulle te ry sodat hulle kan verstaan wat hulle gaan doen.”
Nick Pavlakis, ʼn instrukteur by Pedalheads, ʼn maatskappy wat fietsrylesse in Kanada en die VS aanbied, sê as jou kind nie hierdie vaardigheid aanleer alvorens hy ouer is nie, moenie probeer om ʼn bohaai daaroor te maak nie. Hy leer ander om fiets te ry maar het nie geleer voordat hy agt jaar oud was nie. “Dit is geen skande om op ʼn ouer ouderdom te leer nie,” sê hy.
Dit is eerstens imperatief om die regte fiets te vind. Maakseker jou kind kan bo-oor die boonste dwarsstang staan met beide voete op die grond. Moenie ʼn fiets koop wat te groot is nie – en wat jy hoop hy sal “ingroei” nie – aangesien kinders bang is hulle val en gerusstelling nodig het dat hulle kan afklim indien nodig.
Jou kind behoort die handvatsels en handremme gemaklik te kan bykom.
“Hardloop- of balanseerfietse, wat geen pedale het nie, is ʼn goeie apparaat om mee te begin, aangesien hulle kinders balans en vertroue leer. Of jy kan die pedale van ʼn gewone fiets verwyder; vind die instruksies op die Web. Jy kan vir ʼn paar weke die oefenwiele-roete gebruik, maar waak daarteen om jou kind nie te gemaklik daarmee te laat raak nie; hy kan gefrustreer raak omdat hulle hom te stadig laat beweeg, of hy sal gewoontes ontwikkel wat verleer sal moet word wanneer die oefenwiele afgehaal word,” sê Pavlakis.
Rowntree sê dat wanneer jy jou kind vir die eerste keer leer fietsry, kies iewers waar dit stil is en daar ʼn teeroppervlak is. “Probeer enige plek met hellings vermy, ongeag hoe klein. Jy wil per slot van rekening nie hê jou kind moet te gou te veel spoed optel nie. Die versoeking is groot om gras te kies aangesien baie ouers voel dit sal ʼn sagte landing in die hand werk, maar dit kan die leerproses redelik moeilik maak, want jou kind sal baie hard op ʼn klein fietsie moet trap.”
Dan, wanneer hy op die fiets is en gereed om te ry, hou vas aan die kind se torso of onder sy armholtes.
“Dit is belangrik om nie aan die handvatsels vas te hou nie; jy sal sien ouers doen dit om die kind te probeer ondersteun en hulle meer veilig te laat voel, maar op die ou einde baklei jy met hom en dit bemoeilik die saak. Deur aan die kind vas te hou en nie aan die handvatsels nie leer hy hoe die fiets reageer wanneer hy leun en jy kan vinniger gaan deur sy torso liggies heen en weer te beweeg terwyl hy ry,” sê Rowntree.
Pavlakis beveel aan dat sodra jou kind fietsry onder die knie het, leer jy hom die “gereed posisie”, waar een pedaal op en effens vorentoe is, en laat hom afstamp om die fiets aan die beweeg te kry sonder jou hulp. Hy sal gou besef dat om regop te bly, hy vinnig spoed sal moet opbou.
Hy stel voor dat jy halt roep wanneer die opleidingsessie nie meer pret is nie, en die volgende dag of week weer probeer.
Diane Peters, 12 June 2017, “5 steps for teaching your kid how to ride a bike”, https://www.todaysparent.com/kids/school-age/how-to-teach-your-child-to-ride-a-bike/.
Rebecca Charlton, 12 March 2018, “How to teach your child to ride a bike in 45-minutes”, https://www.cyclingweekly.com/news/latest-news/how-to-teach-your-child-to-ride-a-bike-in-just-45-minutes-video-186586#0I4pASmMqbOwi8Kg.99.
Karen Silhavy and Gina Kenny, 2019, “How to teach a child to ride a bike”, https://www.rei.com/learn/expert-advice/teach-child-to-ride-a-bike.html.